**Ordin nr**. \_\_\_\_\_\_\_\_\_\_\_\_\_\_\_\_/\_\_\_\_\_\_\_\_\_\_\_\_\_\_\_

pentru stabilirea unor măsuri de informare a clienților finali de energie electrică

Având în vedere prevederile art. 7^1 alin. (10) din Legea energiei electrice și a gazelor naturale nr. 123/2012, cu modificările și completările ulterioare, şi ale art. 1 alin. (1) din Ordonanța de urgență a Guvernului nr. 6/2025 privind măsurile aplicabile clienților finali din piața de energie electrică în perioada 1 aprilie 2025-30 iunie 2025, respectiv măsurile aplicabile clienților finali din piața de gaze naturale în perioada 1 aprilie 2025-31 martie 2026, precum și pentru modificarea și completarea unor acte normative din domeniul energiei,

în temeiul prevederilor art. 5 alin. (1) lit. c) şi art. 10 alin. (1) lit. q) din Ordonanța de urgență a Guvernului nr. 33/2007 privind organizarea și funcționarea Autorității Naționale de Reglementare în Domeniul Energiei, aprobată cu modificări și completări prin Legea nr. 160/2012, cu modificările și completările ulterioare,

**preşedintele Autorităţii Naţionale de Reglementare în Domeniul Energiei** emite prezentul ordin:

1. – (1) Prezentul ordin stabileşte unele măsuri cu privire la obligația de informare a clienților finali de către furnizorii de energie electrică având în vedere încetarea, începând cu data de 1 iulie 2025, a schemei de sprijin instituită prin Ordonanţa de urgență a Guvernului nr. 6/2025 privind măsurile aplicabile clienților finali din piața de energie electrică în perioada 1 aprilie 2025-30 iunie 2025, respectiv măsurile aplicabile clienților finali din piața de gaze naturale în perioada 1 aprilie 2025-31 martie 2026, precum și pentru modificarea și completarea unor acte normative din domeniul energiei.

(2) Prevederile prezentului ordin se aplică în relația dintre furnizorii de energie electrică și clienții finali din portofoliul propriu; noțiunea de furnizor de energie electrică include atât operatorul de distribuție neconcesionar care are clienți finali alimentați direct din rețelele electrice pe care acesta le exploatează sau situați în proximitatea acestor rețele, cât și persoana fizică sau juridică care deţine unităţi de producere a energiei electrice care are clienţi finali alimentaţi direct din instalaţiile electrice aferente unităţilor de producere.

1. – (1) Furnizorii de energie electrică au obligația de a informa clienţii finali din portofoliul propriu cu privire la încetarea, începând cu data de 1 iulie 2025, a schemei de sprijin instituită prin Ordonanţă de urgenţă a Guvernului nr. 6/2025 privind măsurile aplicabile clienților finali din piața de energie electrică în perioada 1 aprilie 2025-30 iunie 2025, respectiv măsurile aplicabile clienților finali din piața de gaze naturale în perioada 1 aprilie 2025-31 martie 2026, precum și pentru modificarea și completarea unor acte normative din domeniul energiei.

(2) În vederea realizării activităţii de informare prevăzute la alin. (1), furnizorii de energie electrică au obligația de a transmite clienţilor finali din portofoliul propriu, până la data de 31 mai 2025, o informare cu privire la:

* + 1. încetarea, începând cu data de 1 iulie 2025, a aplicabilității schemei de sprijin instituită prin Ordonanţă de urgenţă a Guvernului nr. 6/2025 privind măsurile aplicabile clienților finali din piața de energie electrică în perioada 1 aprilie 2025-30 iunie 2025, respectiv măsurile aplicabile clienților finali din piața de gaze naturale în perioada 1 aprilie 2025-31 martie 2026, precum şi pentru modificarea şi completarea unor acte normative din domeniul energiei;
    2. faptul că, începând cu data de 1 iulie 2025, prețul final facturat de furnizor va fi prețul contractual, iar în cazul clienților finali pentru care se asigură furnizarea energiei electrice în regim de ultimă instanță, modul de stabilire a prețului final facturat în conformitate cu dispozițiile legale în vigoare;
    3. faptul că schimbarea furnizorului de energie electrică este un proces simplu, gratuit, care nu implică modificări de ordin tehnic, indiferent de furnizorul de energie electrică ales de către clientul final;
    4. modalităţile de încheiere a unui contract de furnizare a energiei electrice în regim concurenţial, respectiv prin negocierea directă cu furnizorul a preţului şi a condiţiilor comerciale sau prin acceptarea unei oferte propuse de către acesta, după caz, ori posibilitatea clientului final de a recurge la selectarea furnizorului prin procedee specifice de licitaţie/achiziţie publică;
    5. modalitatea prin care clientul poate efectua o analiză comparativă a ofertelor-tip de furnizare a energiei electrice existente pe piață, respectiv prin intermediul aplicației web „Comparator oferte-tip de furnizare a energiei electrice”, administrată de Autoritatea Naţională de Reglementare în Domeniul Energiei.
    6. prețul final al energiei electrice aplicabil de la data de 1 iulie 2025, defalcat pe elementele componente (prețul energiei electrice, tarifele pentru serviciile de rețea și taxele/impozitele/contribuțiile în vigoare), în cazul în care acesta este prevăzut în contractul de furnizare în vigoare la data transmiterii informării.

(3) Informarea prevăzută la alin. (2) se transmite de către furnizor anexată facturii sau prin modalitatea de comunicare convenită de către pârți prin contract sau comunicată ulterior de către clientul final, în cazul modificării acesteia.

(4) Furnizorii de energie electrică trebuie să poată face dovada că au transmis clienților finali din portofoliu toate informațiile prevăzute la alin. (2).

1. - Cu cel puțin 30 de zile anterior datei de încetare a perioadei de valabilitate a prețului actual/a condițiilor economice existente, furnizorul de energie electrică notifică clientul final cu privire la noul preț aplicabil/noile condiții economice sau cu privire la prelungirea prețului actual/condițiilor economice existente, acestea devenind aplicabile fără a fi necesară încheierea unui act adițional dacă clientul final nu comunică refuzul până la data aplicării.
2. – Furnizorii de energie electrică duc la îndeplinire prevederile prezentului ordin, iar direcțiile de specialitate din cadrul Autorității Naționale de Reglementare în Domeniul Energiei urmăresc respectarea acestuia.
3. – Prezentul ordin se publică în Monitorul Oficial al României, Partea I.

**Președintele Autorității Naționale de Reglementare în Domeniul Energiei**

**George-Sergiu NICULESCU**